Għadd sostanzjali ta’ persuni qed jallegaw li ġew iffrodati minn mara li ħaditilhom mijiet ta’ ewro biex tirreklamalhom in-negozju, iżda minn dak li ġew imwiegħda ma seħħ xejn. Il-mara qed tiġi identifikata bħala Natasha Drago, u xi drabi tkun akkumpanjata minn tifla, x’aktarx bintha, meta tmur iddur il-ħwienet biex toffri lis-sidien pakketti ta’ reklamar. Fl-aħħar ġimgħat jidher li numru ta’ ħwienet, b’mod partikolari f’Għawdex, ingidmu b’dan il-mod. Sid ta’ ħanut qal li taha €300 u ma sema’ xejn iżjed, u lanqas ma rnexxielu jerġa’ jagħmel kuntatt magħha. Sid ieħor li għadu kemm fetaħ restorant qal li ħallas €500 għal pakkett ta’ reklamar għal sena, iżda meta ra l-esperjenzi tan-nies fuq il-midja soċjali ċemplilha biex jikkanċella u jieħu flusu lura, iżda qal li għalkemm qaltlu li se troddlu l-flus lura, dan baqa’ qatt ma seħħ. Uħud minn dawk migduma qed jgħidu li għamlu rapporti lill-Pulizija. TVM qed jistaqsi lill-Pulizija jekk hux qed jinvestiga l-każ. TVM ipprova jagħmel ukoll kuntatt mas-Sinjura Drago fuq in-numru pprovdut lill-persuni li għamlu n-negozju magħha, iżda mingħajr suċċess.